ኢትዮጵያ ዘላቂ ልማት ማረጋገጥዋን የጉባዔው ተሳታፊዎች ገለጹ
-በአዲስ አበባ ሲካሄድ በቆየው ሶስተኛው ዓለም ዓቀፍ ፋይናንስ ለልማት ጉባዔ ኢትዮጵያ ዘላቂ ልማትን በማረጋገጥ ረገድ ውጤታማ መሆንዋን የጉባዔው ተሳታፊዎች ገለጹ፡፡በውጭ ጉዳይ ሚኒስቴር የዓለም ዓቀፍ ድርጅቶች ዳይሬክተር ጄኔራል አምባሳደር ፍስሃ አስገዶም ለዋልታ እንደገለፁት ኢትዮጵያ ለባለፉት አስርት ዓመታት ባለ ሁለት አሃዝ የኢኮኖሚ ዕድገት በማስመዝገብ ዘላቂ ልማትና ዕድገት ማረጋገጧን የጉባዔው ተሳታፊዎች ተናግረዋል፡፡በጉባዔው ቆይታቸው ባካሄዱት ውይይት ኢትዮጵያ ዘላቂ ልማት ማረጋገጧን ተሳታፊዎቹ መረዳታቸውን አምባሳደር ፍስሃ አውስተው ይህም ለሌሎች አገራት እንደ ምርጥ ተሞክሮ ሊወሰድ እንደሚገባ አሳስበዋል፡፡አምባሳደር ፍስሃ እንደጠቆሙት ኢትዮጵያ በሁሉም ዘርፎች ዕድገትን ለማፋጠን የሚያግዙ ፖሊሲዎችን በመቅረፅ፣ ሠላምና ፀጥታን በማስፈንና መሰል ምቹ ሁኔታዎችን በመፍጠሯ  ምክንያት  አብዛኛዎቹን የምዕተ ዓመቱን ግቦች ማሳካት ችላለች፡፡ኢትዮጵያ ጉባዔውን ማዘጋጀቷ ገፅታዋን ለመገንባት መልካም ዕድል እንደፈጠረላትም አስረድተዋል፡፡ መንግስትና ህዝብ ለጉባዔው መሳካት ባደረጉት ከፍተኛ ጥረት ጉባዔው ምንም ቅሬታ ሳያስተናግድ በሠላም መጠናቀቁንም ተናግረዋል፡ ፡     አራተኛው ዓለም ዓቀፍ የፋይናንስ ለልማት ጉባዔ በኒውዮርክ እንደሚካሄድ ዋልታ ዘግቧል ፡፡